時宰生日詩六首  其五
作者：周紫芝
朝代：宋

paragraphs: 晏嬰昔事齊，頗作君臣樂。
魏絳欲安晉，賜樂乃備作。
區區二小國，功利亦云薄。
舜德本好生，臯夔坐酬酢。
朱干舞堂陛，綵鳳翔寥廓。
大哉廊廟功，禮文燦交錯。
登歌奏郊社，率土被和樂。
仁聲淪肌膚，有識自忻躍。
四海悉歸仁，大信初不約。
不拍洪崖肩，壽亦等山嶽。